สหรัฐเผยตัวเลขจ้างงานนอกภาคการเกษตรเดือน ส.ค.58 เพิ่มขึ้น
กระทรวงแรงงานสหรัฐ เผยตัวเลขการจ้างงานนอกภาคเกษตรเพิ่มขึ้น 173,000 ตำแหน่งในเดือนส.ค. จากระดับ 245,000 ตำแหน่งในเดือนก.ค. 
4 ก.ย. 2558

ผู้สื่อข่าวรายงานว่า กระทรวงแรงงานสหรัฐ ระบุว่า ตัวเลขการจ้างงานนอกภาคเกษตรเพิ่มขึ้น 173,000 ตำแหน่งในเดือนส.ค.58 จากระดับ 245,000 ตำแหน่งในเดือนก.ค.58 ขณะที่อัตราการว่างงานลดลงสู่ระดับ 5.1% จาก 5.3% ในเดือนก.ค.
โดยนักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 220,000 ตำแหน่งในเดือนส.ค. และอัตราการว่างงานจะลดลงสู่ 5.2% ส่วนภาคเอกชนมีการจ้างงานเพิ่มขึ้น 140,000 ตำแหน่งในเดือนส.ค. ขณะที่ภาครัฐจ้างงานเพิ่มขึ้น 33,000 ตำแหน่ง
นอกจากนี้ กระทรวงแรงงานสหรัฐยังได้ทบทวนตัวเลขการจ้างงานในเดือนมิ.ย. โดยปรับเพิ่มขึ้นสู่ระดับ 245,000 ตำแหน่งจากที่มีการรายงานก่อนหน้านี้ว่าเพิ่มขึ้น 231,000 ตำแหน่ง
อนึ่งก่อนหน้านี้ ผลการสำรวจของออโตเมติก ดาต้า โพรเซสซิ่ง อิงค์ (ADP) ระบุว่า ภาคเอกชนของสหรัฐมีการจ้างงานเพิ่มขึ้น 190,000 ตำแหน่งในเดือนส.ค.
นอกจากนี้ ADP ยังได้ทบทวนปรับลดตัวเลขการจ้างงานในเดือนก.ค.สู่ระดับ 177,000 ตำแหน่ง จากเดิมที่รายงานว่าเพิ่มขึ้น 185,000 ตำแหน่ง